
ΔΕΛΤΙΟ ΤΥΠΟΥ
Άρωμα Ελλάδας στη Beautyworld Middle East 2026
14 ελληνικές επιχειρήσεις καλλυντικών με τη στήριξη της Enterprise Greece

Αθήνα, 21 Οκτωβρίου 2026 | Δεκατέσσερις ελληνικές επιχειρήσεις του κλάδου των καλλυντικών και της ομορφιάς συμμετείχαν, υπό την οργάνωση της Enterprise Greece, στην 30ή Beautyworld Middle East, η οποία πραγματοποιήθηκε στο Ντουμπάι από τις 6 έως τις 8 Οκτωβρίου 2026. Στα ελληνικά περίπτερα πραγματοποιήθηκαν περισσότερες από 750 B2B συναντήσεις με επαγγελματίες από όλο τον κόσμο.
Η Beautyworld Middle East είναι η μεγαλύτερη διεθνής B2B διοργάνωση ομορφιάς και ευεξίας στη Μέση Ανατολή. Συγκεντρώνει επαγγελματίες, αγοραστές, διανομείς και κατασκευαστές από όλο τον κόσμο. Φέτος η έκθεση φιλοξένησε περισσότερους από 62.130 επισκέπτες και 1.300 εκθέτες από 56 χώρες, με 239 από αυτούς να συμμετέχουν για πρώτη φορά.
Οι ελληνικές εταιρείες που συμμετείχαν ήταν οι: ABACOSM, ANNIE, CHERI UP COSMETICS, CREAM TEAM, DLCOSMETICS, Emmanouela Cosmetics, ERRE DUE, GARDEN BEAUTY PRODUCTS, GAVRILIS GROUP, GLOW ERA NATURAL COSMETICS, RAINBOW BEAUTY, SIMPLE USE BEAUTY, SKIN4SIN και VEZIROPOULOS ATHANASIOS & CO.
Η παρουσία των ελληνικών επιχειρήσεων ανέδειξε την ποιότητα και την ανταγωνιστικότητα των προϊόντων τους, ενίσχυσε τη δικτύωσή τους με επαγγελματίες του κλάδου και δημιούργησε πρόσφορο έδαφος για νέες εμπορικές συνεργασίες και για περαιτέρω ενίσχυση της διεθνούς παρουσίας της χώρας.
Η συμμετοχή αποκτά ιδιαίτερη σημασία, καθώς η αγορά των Ηνωμένων Αραβικών Εμιράτων παρουσιάζει ιδιαίτερο ενδιαφέρον για τον κλάδο. Το 2025, οι ελληνικές εξαγωγές καλλυντικών προς τα ΗΑΕ ανήλθαν σε 7,37 εκατ. ευρώ, σημειώνοντας αύξηση 13,3% σε σχέση με το 2023.
Σχολιάζοντας την άκρως επιτυχημένη παρουσία της χώρας μας στην έκθεση υπό την Enterprise Greece, ο Διευθύνων Σύμβουλος της εταιρείας, Δρ. Μαρίνος Γιαννόπουλος, δήλωσε: «Η  δυναμική των ελληνικών καλλυντικών αποτυπώνεται στους αριθμούς: το 2025 οι εξαγωγές τους παγκοσμίως ανήλθαν σε 610,1 εκατ. ευρώ, σημειώνοντας αύξηση 50,4% σε σχέση με το 2021. Ο κλάδος διαθέτει σημαντικές προοπτικές περαιτέρω ανάπτυξης στις διεθνείς αγορές.
Η Enterprise Greece συμβάλλει έμπρακτα σε αυτή την πορεία, ενισχύοντας την εξωστρέφεια των επιχειρήσεων, υποστηρίζοντας τη διεθνή τους παρουσία και διευρύνοντας το εξαγωγικό τους αποτύπωμα. Διοργανώσεις όπως η Beautyworld Middle East αποτελούν βασικό εργαλείο προς αυτή την κατεύθυνση, καθώς προσφέρουν σημαντικές ευκαιρίες δικτύωσης και ανάπτυξης νέων συνεργασιών.»



Enterprise Greece
Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

